Diari Oficial de la Generalitat Valenciana


Sumari del DOGV 4458, del 12-03-2003 (2003/2939)

ORDE de 4 de març de 2003, de la Conselleria d'Economia, Hisenda i Ocupació, per la qual es determina el Programa de Formació Professional Contínua i es regula el procediment general per a la concessió d'ajudes durant l'exercici 2003.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4458

Data del DOGV
:   12-03-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/2939


Data del document
:   04-03-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * organització patronal
    * cambra de comerç i indústria
    * associació professional
    * reciclatge professional
    * ajuda a les empreses
    * ajuda pública
    * fundació
    * suport econòmic
    * petita i mitjana empresa
    * economia social
    * sindicat
    * col·legi professional

ORDE de 4 de març de 2003, de la Conselleria d'Economia, Hisenda i Ocupació, per la qual es determina el Programa de Formació Professional Contínua i es regula el procediment general per a la concessió d'ajudes durant l'exercici 2003. [2003/2939]
  
Un dels elements essencials de les polítiques actives d'ocupació és, sens dubte, la Formació Contínua. Això és així perquè la internacionalització de les economies, els accelerats processos de canvi tecnològic i organitzatiu i l'evolució demogràfica requereixen de la constant actualització professional de les persones al llarg de tota la seua vida laboral.
  
Així es va posar de manifest en el Consell Europeu de Lisboa, on els caps de govern van donar a la Unió Europea un termini de 10 anys per a convertir-se en l'economia del coneixement més competitiva i dinàmica del món, capaç d'un creixement econòmic sostingut amb més i millors llocs de treball i una major cohesió social. L'aprenentatge permanent és un element central d'esta estratègia, fonamental no sols per a la competitivitat i l'ocupabilitat, sinó també per a la inclusió social, la ciutadania activa i el desenvolupament personal.
  
Les cimeres de Barcelona i Sevilla durant la presidència espanyola de la Unió Europea van donar un fort impuls per a fer realitat un espai europeu per a l'aprenentatge permanent, l'últim exponent del qual constitueix la Declaració de Copenhaguen sobre cooperació en matèria de Formació Professional, en qüestions tan concretes com la transparència de les qualificacions o el model europeu de curriculum vitae.
  
A la Comunitat Valenciana, el Govern hi va firmar amb els principals agents econòmics i socials el Pacte Valencià pel Creixement i l'Ocupació (PAVACE) el juliol de 2001, en el qual es destaca la col·laboració de l'empreses i un sistema que incloga la possibilitat de la formació a distància.
  
El Consell Valencià de Formació Professional va participar activament en l'elaboració dels memoràndums europeus i va assessorar en el disseny de les primeres convocatòries de Formació Contínua. Al llarg de l'any 2002, va presentar al Govern el Pla Valencià de Formació Professional, que va ser aprovat pel Consell de la Generalitat el 15 d'octubre de 2002. En este Pla s'hi destaca la necessitat d'implicar en la formació contínua les xicotetes i mitjanes empreses, teixit econòmic majoritari an la nostra Comunitat; oferir noves oportunitats d'aprenentatge als treballadors, especialment a aquells que tenen majors dificultats per al manteniment de l'ocupació, i estendre esta formació a tots els sectors i tots els territoris.
  
Per tot això, i en ús de les facultats que em confereixen la Llei 5/1983, de 30 de desembre, de Govern Valencià; la Llei 3/2000, de 17 d'abril, de la Generalitat Valenciana, per la qual es crea el Servici Valencià d'Ocupació i Formació; el Decret 90/2001, de 22 de maig, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i el Decret 41/2001, de 27 de febrer, del Govern Valencià, pel qual s'aprova el Reglament Orgànic i Funcional del SERVEF, modificat pel Decret 173/2002, de 15 d'octubre, del Govern Valencià, sentit el Consell Valencià de Formació Professional,
  
ORDENE
  
CAPÍTOL I
  
Normes generals
  
Article 1. Objecte, àmbit i gestió
  
L'objecte de la present Orde és el foment i el desenvolupament d'activitats de formació contínua que podran ser impartides de manera presencial o a distància, amb continguts modulars preferentment, adreçades a treballadors i treballadores ocupats, tant per compte alié com per compte propi, en xicotetes i mitjanes empreses ubicades a la Comunitat Valenciana, amb la finalitat que:
  
- Adquirisquen els coneixements, habilitats i aptituds necessàries davant de la incorporació de tecnologies avançades, especialment les derivades de la societat de la informació, en els seus llocs de treball.
  
- Puguen afrontar amb èxit, si és procedent, la reconversió del seu lloc de treball i augmenten d'esta forma la seua estabilitat en l'ocupació
  
- Amplien les seues possibilitats de promoció professional.
  
La gestió de les ajudes previstes en la present Orde correspondrà al Servici Valencià d'Ocupació i Formació (en endavant SERVEF).
  
Article 2. Naturalesa de les ajudes
  
Les ajudes previstes en la present Orde tindran la naturalesa jurídica de subvencions públiques i aniran destinades al finançament parcial del cost dels cursos que es realitzen a la seua empara.
  
Article 3. Entitats beneficiàries
  
Podran sol·licitar les ajudes previstes en la present Orde a fi de realitzar accions de formació contínua per a treballadors i treballadores de xicotetes i mitjanes empreses:
  
1. Xicotetes i mitjanes empreses, incloses les que pertanyen a l'economia social, ubicades a la Comunitat Valenciana per als seus propis treballadors;
  
2. Organitzacions empresarials que agrupen empreses i/o treballadors i treballadores autònoms, així com les fundacions sense fi de lucre per elles constituïdes a fi d'impartir accions formatives.
  
3. Organitzacions sindicals, així com les fundacions sense fi de lucre per elles constituïdes a fi d'impartir accions formatives.
  
4. Cambres de Comerç, Indústria i Navegació, col·legis professionals, instituts tecnològics i associacions professionals
  
Les xicotetes i mitjanes empreses hauran de complir els següents requisits:
  
- Que les seues plantilles no sobrepassen els 250 treballadors.
  
- Que el seu volum de negoci no sobrepasse els 40 milions d'euros, o que el seu balanç general anual de 2002, o si no n'hi ha el corresponent a l'exercici 2001, no excedisca de 27 milions d'euros.
  
- Que no siguen empreses participades en quantia igual o superior al 25% per una gran empresa.
  
Totes les entitats hauran de reunir els requisits generals següents:
  
- Estar al corrent de les seues obligacions tributàries i de Seguretat Social en els termes establits per l'Orde de 30 de maig de 1996, de la Conselleria d'Economia i Hisenda.
  
- Acreditar la capacitat suficient en mitjans materials, humans i organitzatius per a complir els objectius establits en el Programa.
  
- Tenir la seua seu social o delegació a la Comunitat Valenciana
  
Article 4. Destinataris dels cursos
  
En tots els casos, els destinataris de les accions formatives seran els treballadors i treballadores ocupats en les xicotetes i mitjanes empreses, així com el personal treballador autònom, residents tots ells a la Comunitat Valenciana.
  
Preferentment, hi tindran prioritat els col·lectius amb especial dificultat en l'ocupació (majors de 45 anys en sectors on s'introduïsquen noves tecnologies, empleats i empleades de sectors o zones en procés de reconversió), o per a l'accés a la formació (propietaris i propietàries i personal treballador de microempreses, treballadors i treballadores de zones allunyades de l'oferta formativa), i els pertanyents a col·lectius de personal treballador desfavorit (minusvàlid, immigrant, dona, amb risc d'exclusió social).
  
L'alumnat assistent a una acció subvencionada a càrrec de la present Orde no podrà simultaniejar la seua participació amb qualsevol altra acció formativa subvencionada per la Generalitat Valenciana o el Fons Social Europeu.
  
Article 5. Difusió
  
Serà obligació de les persones beneficiàries de les ajudes regulades en la present Orde donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació i cofinançada pel Fons Social Europeu, de conformitat amb les instruccions i els models que a este efecte subministre el SERVEF.
  
CAPÍTOL II
  
Procediment
  
Article 6. Presentació de sol·licituds, documentació i termini
  
1. Les sol·licituds d'ajudes hauran de presentar-se en el termini de 30 dies naturals a comptar des de l'endemà de la publicació de la present Orde, en els registres de les direccions territorials del SERVEF, direccions que són les responsables de la instrucció dels expedients, o en qualsevol dels registres a què es refereix l'article 38 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, en la redacció donada per la Llei 4/1999.
  
2. Les sol·licituds es formularan en els models normalitzats establits a este efecte. Totes les sol·licituds es formularan incloent totes les accions formatives corresponents a l'entitat en el seu àmbit provincial.
  
3. Tota sol·licitud haurà d'anar acompanyada de la següent documentació:
  
A) Documentació acreditativa i identificadora del sol·licitant i el seu representant legal.
  
B) Document d'identificació fiscal del sol·licitant.
  
C) Dades de domiciliació bancària segons model facilitat a l'efecte (fitxa de manteniment de tercers).
  
D) Autorització expressa al Servici Valencià d'Ocupació i Formació per a demanar davant de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, mitjançant l'emplenament del model d'autorització que es facilitarà.
  
En el supòsit de falta d'autorització, haurà de presentar-se certificat d'estar al corrent de les obligacions tributàries en els termes establits en l'Orde de 30 de maig de 1996, de la Conselleria d'Economia i Hisenda (DOGV núm. 2.775), la validesa del qual haurà d'estendre's a la data d'acabament del termini de presentació de sol·licituds.
  
E) Certificat d'estar al corrent de les obligacions amb la Seguretat Social en els termes establits en l'Orde de 30 de maig de 1996, de la Conselleria d'Economia i Hisenda (DOGV núm. 2775), la validesa del qual haurà d'estendre's a la data d'acabament del termini de presentació de sol·licituds.
  
F) Projecte dels cursos que es desitja impartir. El projecte que continga el pla formatiu de l'entitat es presentarà en una única sol·licitud en suport magnètic i paper, i s'hi indicaran els següents aspectes:
  
- Caracterització de l'empresa o del sector, els fins de la formació contínua que es persegueixen i la formulació dels objectius que la realització del curs pot complir en relació amb l'increment de la qualificació professional dels treballadors i treballadores assistents, i amb el creixement de la productivitat de l'empresa o el desenvolupament de l'organització, si és procedent.
  
- Indicació del tipus de formació que calga realitzar: presencial o modular a distància, assenyalant en este cas el pla de realització de les sessions col·lectives de caràcter presencial i les tutories.
  
- Dades generals de l'acció formativa:
  
- denominació de l'acció formativa
  
- lloc d'impartició
  
- nombre d'alumnes
  
- nombre d'hores
  
- Perfil de l'alumnat cap al qual està adreçat el curs: categoria i grup professional.
  
- Continguts teòrics i pràctics de l'acció formativa, entre els quals s'inclouran aquells relacionats amb la defensa del medi ambient, adaptats a l'especialitat.
  
- Indicació expressa de les dades del perfil del professorat (titulació, experiència professional i docent, així com formació en didàctica), que acredite la seua idoneïtat per a impartir la docència en qüestió. El SERVEF podrà sol·licitar tots els certificats dels aspectes continguts en el citat perfil que considere convenient.
  
- Descripció d'espais, mitjans i materials que es vagen a utilitzar durant la realització del curs. Esta descripció se cenyirà a infraestructures lligades a la docència en qüestió. En el supòsit de la formació modular a distància, s'haurà d'indicar els mitjans informàtics que es vagen a utilitzar.
  
- Desglossament detallat del pressupost necessari per a portar a terme l'acció formativa.
  
- Entitats o organismes que col·laboren en el finançament de l'acció, així com la quantia de la citada col·laboració.
  
No s'aportaran els tres primers documents amunt mencionats si estigueren ja en poder de la Conselleria d'Economia, HisEnda i Ocupació per haver sigut aportats en l'exercici 2002.
  
4. Quan la sol·licitud la formule una xicoteta o mitjana empresa, haurà d'acompanyar-se a la documentació exigida, amb caràcter general:
  
- Certificat de la Seguretat Social acreditatiu del nombre de treballadors i treballadores de l'empresa.
  
- Compte d'explotació i balanç de situació de l'empresa de l'exercici 2002, si han sigut elaborats, o, si no n'hi ha, de l'exercici 2001.
  
- Certificat de la composició de l'accionariat o dels socis i sòcies partícips, en el cas de societats anònimes o limitades.
  
- Documentació acreditativa d'haver comunicat prèviament a la representació legal dels treballadors i treballadores els plans formatius la realització dels quals es projecta.
  
5. Quan la persona sol·licitant siga una cooperativa o societat laboral, caldrà, a més, aportar una declaració subscrita pel seu representant legal, amb referència a la data de sol·licitud, de trobar-se al corrent en el compliment de les obligacions imposades per la seua legislació específica.
  
6. En el cas que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració actuant, la persona sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi faça constar la data i l'òrgan o dependència en què van ser presentats o, si és procedent, emesos, i que no hagen transcorregut mes de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir a la persona sol·licitant que el presente o, si hi manca, l'acreditació per altres mitjans dels requisits a què es refereix el document.
  
7. Quan la sol·licitud no reflectisca les dades establides en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà la persona interessada perquè, en un termini de 10 dies, esmene la falta o acompanye els documents preceptius, amb indicació que si així no ho fera, es considerarà que desisteix de la seua petició, prèvia resolució que haurà de ser dictada en els termes previstos en l'article 42 de la citada Llei.
  
Article 7. Valoració de les sol·licituds
  
1. Tota sol·licitud estarà subjecta a una valoració de la infraestructura docent (condicions materials de les instal·lacions i equipament), el projecte presentat (característiques de l'entitat, alumnat, continguts teoricopràctics, la metodologia d'impartició proposada, el professorat, material de consum, innovació i utilització de noves tecnologies), i l'oportunitat de la realització de l'acció formativa proposada (capacitat de l'entitat, distribució territorial i per sectors econòmics).
  
La supervisió de la infraestructura docent i l'oportunitat de la realització de l'acció formativa serà realitzada per personal del SERVEF.
  
L'anàlisi del projecte serà realitzada pel Comité d'Experts previst en l'article 7 de l'Orde de 26 de desembre de 2002, de la Conselleria d'Economia, Hisenda i Ocupació, per la qual es determina el Programa de Formació Professional Ocupacional per a l'exercici 2003. Este Comité determinarà, igualment, els criteris generals de distribució territorial i sectorial.
  
2. Realitzada la valoració, s'efectuaran les oportunes propostes de resolució, que hauran d'estar prou motivades, amb indicació dels factors o criteris tinguts en compte en la valoració i l'aplicació concreta.
  
Article 8. Resolucions i recursos
  
1. Valorades les sol·licituds, el director general del SERVEF, o l'òrgan en què delegue, dictarà la resolució procedent d'acord amb la puntuació obtinguda i fins que s'exhaurisquen les disponibilitats pressupostàries.
  
2. La resolució contindrà les dades relatives a cada curs: denominació, número d'expedient, entitat beneficiària, modalitat de la impartició: presencial o a distància, lloc d'impartició o de realització de les sessions presencials i de les tutories, duració horària, nombre d'alumnes i mòdul econòmic.
  
3. La resolució es notificarà a les persones interessades en els termes previstos en l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada en la Llei 4/1999.
  
4. El termini màxim per a resoldre i notificar la resolució procedent serà de sis mesos a partir de la data de presentació de les sol·licituds.
  
5. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, sense perjuí que subsistisca l'obligació legal de resoldre sobre la petició formulada.
  
6. Les resolucions posen fi a la via administrativa, i contra elles, s'hi podrà interposar recurs contenciós administratiu en el termini de dos mesos a comptar des de l'endemà de la notificació de la resolució. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, i de la possibilitat que les persones interessades puguen exercitar, si és procedent, qualsevol altre que consideren procedent.
  
Article 9. Obligacions dels beneficiaris
  
Són obligacions dels beneficiaris:
  
- Impartir els cursos subvencionats segons el que preveu esta orde i en la resolució d'aprovació, i justificar la seua realització.
  
- Facilitar al SERVEF les tasques de seguiment i control tècnic.
  
- Subjectar-se a les accions de control de qualitat de la docència que s'estableixen en esta orde.
  
- Subjectar-se a les accions de control financer que legalment corresponguen en relació amb la subvenció concedida.
  
- Comunicar al SERVEF la concessió de qualssevol altres subvencions o ajudes que, amb la mateixa finalitat, els siga atorgada per una altra administració o ens públic o privat.
  
- No percebre cap quantitat de l'alumnat que participa en l'acció formativa.
  
- Portar comptabilitat codificada de les despeses imputables a cada curs.
  
Article 10. Quantia de la subvenció
  
L'import màxim de la subvenció per a la impartició de cada una de les accions formatives serà de 10 euros per hora i alumne, distribuïdes de la següent forma:
  
Part A: fins a 7 euros per hora i alumne.
  
Part B: fins a 5 euros per hora i alumne.
  
Article 11. Liquidació de les ajudes
  
1. La quantia que es percebrà serà el 80% de les despeses correctament justificades en el cas de la formació genèrica, i del 45% en el cas de la formació específica, sense que en cap cas supere la quantitat concedida en la resolució de concessió per a les parts A i B.
  
2. La quantia de la subvenció es farà efectiva en finalitzar l'acció formativa després de la presentació, a través de l'aplicació informàtica SIDEC, que s'entregarà pel SERVEF a les entitats beneficiàries a l'inici del curs, de la declaració de despeses efectivament realitzades per la impartició d'aquella, les fitxes d'assistència dels alumnes, i els documents justificatius següents:
  
Per a la part A:
  
- Documents justificatius de la despesa corresponent.
  
- Documentació acreditativa de la corresponent transferència bancària efectuada per a pagar la citada despesa.
  
Per a la part B:
  
- La memòria a què fan referència els articles 15.B) i 18.B) de la present Orde.
  
- Documents justificatius de la despesa corresponent a esta part.
  
La citada declaració de despeses, realitzada als efectes establits en l'article 47 del Text Refós de la Llei d'Hisenda Pública de la Generalitat Valenciana, haurà d'efectuar-se en el termini màxim de 30 dies naturals comptats des de l'endemà de l'acabament de l'acció formativa, sense superar mai el 15 de novembre.
  
3. Les factures presentades per a la justificació de les despeses hauran de complir allò que s'ha disposat pel Reial Decret 2402/1985, de 18 de desembre, i la resta de normativa vigent.
  
No s'acceptaran com a justificant de despeses les factures emeses per empreses o entitats vinculades al beneficiari de l'ajuda, excepte justificació expressa que haurà de ser acceptada pel SERVEF. S'entén per empresa o entitat vinculades aquelles en què el beneficiari puga exercir, directa o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una entitat o empresa, directament o indirectament, amb relació a una altra, estiga en possessió d'un 25% del capital subscrit, o d'un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa.
  
4. Una vegada notificada la resolució de concessió de l'ajuda, es podrà avançar a l'entitat beneficiària el percentatge màxim legalment autoritzat de l'import de l'ajuda, previ aval a favor de la Generalitat Valenciana en la forma legalment prevista.
  
Article 12. Minoracions i resolució de l'ajuda concedida
  
1. L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades, i la concessió, amb posterioritat a la presentació de la sol·licitud, d'altres ajudes públiques o privades que en conjunt superen el cost de l'activitat que ha de realitzar el beneficiari, podrà donar lloc a la minoració de la subvenció concedida.
  
En especial, a la vista de la documentació presentada relativa a l'acció formativa realitzada per l'entitat, es minorarà la subvenció concedida en els següents supòsits:
  
- Per no haver impartit la totalitat de les hores lectives aprovades per resolució. Es minorarà proporcionalment en este supòsit la subvenció concedida per a les parts A i B.
  
- Per baixes de l'alumnat: la diferència entre el nombre d'alumnes que estableix la resolució i els alumnes que finalitzen el curs, a partir de la segona baixa d'alumnes no imputable a l'entitat, determinarà la minoració proporcional en la part A i en la part B de la subvenció concedida, o de l'import de la subvenció que en resulte una vegada practicada la minoració per hores, si és procedent.
  
- Per no haver justificat en els termes establits en l'Orde i en la resolució de concessió d'ajudes la totalitat de les despeses degudes, dins del termini establit.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és procedent, amb la resolució de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció. En la tramitació del procediment s'hi garantirà en tot cas el dret de la persona interessada a l'audiència.
  
En especial, es podrà resoldre la subvenció concedida en els següents supòsits d'incompliment per part de l'entitat:
  
- Incompliment de la finalitat per a la qual la subvenció va ser concedida o de les condicions imposades per a la concessió en l'aprovació de la programació.
  
- Percepció per part de l'entitat de qualsevol quantitat econòmica procedent de l'alumnat que participe en els cursos.
  
- Qualsevol altre motiu que perjudique el fi últim pel qual la subvenció haja sigut concedida i, en particular, l'incompliment dels criteris emanats de la present Orde.
  
- La falsedat de les dades contingudes en la declaració prevista en l'apartat 2 de l'article 11 de la present convocatòria.
  
- L'obstaculització de les actuacions de seguiment i control pel SERVEF, o l'incompliment de l'obligació d'aportació de dades.
  
CAPÍTOL III
  
Normes relatives al Programa
  
de Formació Professional Contínua Presencial
  
Article 13. Característiques dels cursos
  
Les accions formatives estaran adreçades en la modalitat presencial a un nombre d'alumnes comprés entre 10 i 15, i tindran preferentment una estructura modular.
  
La duració dels continguts teòrics i pràctics no serà inferior a 10 hores, ni superior a 100 hores.
  
Article 14. Contingut dels cursos
  
Els continguts teoricopràctics dels cursos de Formació Contínua en la modalitat presencial seran preferentment els corresponents als mòduls formatius d'aquelles especialitats del Pla FIP proveïdes de reial decret que regula el corresponent certificat de professionalitat.
  
Article 15. Costos elegibles
  
Els costos elegibles es distribuiran en:
  
A) Despeses de professorat i control de la docència
  
1. Quedaran compresos en este concepte:
  
- Els costos salarials del professorat o, si és procedent, del servici docent extern, per a l'horari exclusiu d'impartició de l'acció formativa, avaluacions i revisions periòdiques de l'alumnat, preparació de classes i tutories. En estos costos s'hi inclouran els de la Seguretat Social a càrrec de l'entitat, quan haja contractat els docents com a treballadors i treballadores per compte alié amb obligació de l'afiliació i/o alta en la Seguretat Social.
  
- Costos del control de la qualitat de la docència, concepte que haurà d'estar especificat en el projecte que acompanya la sol·licitud de l'acció formativa, si s'anaren a justificar despeses per ell. Les activitats de control de la docència podran ser exercides per personal no docent. Com a màxim, l'import que s'impute a este apartat serà el 10% del total que figure en la resolució de concessió com a part A.
  
2. Únicament s'admetran justificants de pagaments a persones físiques, tant si el servici ha sigut prestat per personal de l'entitat beneficiària, com si s'ha contractat una prestació de servicis professionals amb persones alienes a ella.
  
B) Despeses d'organització o institucionals
  
1. Costos indirectes:
  
- Despeses de personal de direcció, coordinació i administració atribuïbles al desenvolupament de l'acció formativa, fins a un màxim del 20% de la part B que figure en la resolució de concessió.
  
- Despeses generals atribuïdes a l'acció formativa, on s'entenen incloses:
  
- Lloguers, tant d'instal·lacions com de maquinària lligada directament a la docència.
  
- Energia elèctrica, combustible i, en general, manteniment de les instal·lacions i equips docents.
  
- Comunicació (fax, telèfon, Internet, etc.), fins a un màxim del 5% de la part B que figure en la resolució de concessió.
  
2. Costos directes:
  
- Amortització d'instal·lacions, equips i ferramentes, que hauran de tenir sempre una connexió directa amb l'activitat docent, de duració superior a un exercici natural, amb exclusió de la d'aquells béns que hagen sigut objecte de subvenció pública per a l'adquisició. Les citades despeses es calcularan d'acord amb la normativa vigent i hauran de correspondre a inversions oficialment registrades en la comptabilitat del beneficiari de la subvenció.
  
- Material consumible adquirit per a la impartició de la docència no recuperable a l'acabament del curs.
  
- Altres costos imputables a l'acció formativa, en particular:
  
- Compra de material didàctic.
  
- Despeses de traducció, recopilació o impressió de materials d'ensenyament.
  
- Salari dels treballadors i treballadores que participen en l'acció formativa, quan el beneficiari siga una empresa inclosa en l'article 3.1, sempre que l'acció tinga lloc durant la jornada laboral i exclusivament pel període coincident.
  
En el cas de les despeses generals i d'altres costos citats anteriorment, el beneficiari haurà d'acompanyar a la documentació exigida amb caràcter general per a la justificació de despeses, una memòria explicativa per acció formativa dels càlculs realitzats per a imputar els dits costos.
  
No es considerarà cost elegible l'IVA o d'altres càrregues tributàries quan siguen susceptibles de ser compensades per les entitats beneficiàries.
  
C) Es consideraran com a despeses elegibles les que es produïsquen 15 dies abans del començament de l'acció formativa i 15 dies després de l'acabament.
  
D) Els cursos hauran de ser impartits pel professorat del sol·licitant mateix o del servici docent extern, per la qual cosa les despeses hauran de ser pagades per l'entitat beneficiària, que és la que ha de reunir les característiques i els requisits enunciats en l'article 3, amb la prohibició expressa de la subcontractació.
  
CAPÍTOL IV
  
Normes relatives al Programa
  
de Formació Contínua Modular a Distància
  
Article 16. Característiques dels cursos
  
1. Les accions de formació contínua modular a distància estaran adreçades a un nombre d'alumnes comprés entre 20 i 30, i tindran una estructura modular.
  
2. La duració dels continguts teòrics i pràctics no serà inferior a 20 hores, ni superior a 100 hores.
  
3. La tutorització es realitzarà en horari preestablit, del qual tindrà coneixement l'alumnat i haurà de ser notificat al tècnic d'enllaç. Durant l'horari de tutorització s'atendrà la formació a distància, i, si és procedent, l'alumnat que es desplace en este horari. S'hi haurà de preveure la realització amb caràcter presencial d'una sessió inicial del curs, una sessió final del curs per a avaluació i una sessió cada setmana sempre que la duració del curs siga igual o superior a 30 hores.
  
Article 17. Contingut dels cursos
  
Els continguts teoricopràctics de la formació modular a distància hauran de correspondre a algun mòdul d'aquelles especialitats del Pla FIP proveïdes de reial decret que regule el corresponent certificat de professionalitat.
  
Article 18. Costos elegibles
  
Els costos elegibles en la modalitat de Formació Contínua Modular a Distància es distribuiran en:
  
A) Despeses de professorat i control de la docència
  
1. Quedaran compresos en este concepte:
  
- Els costos salarials del professorat o, si és procedent, del servici docent extern, per a l'horari exclusiu d'impartició de l'acció formativa, avaluacions i revisions periòdiques dels alumnes, preparació de classes i tutories. En estos costos s'inclouran els de la Seguretat Social a càrrec de l'entitat, quan haja contractat els docents com a treballadors i treballadores per compte alié amb obligació de l'afiliació i/o alta en la Seguretat Social. Sempre que es justifique degudament, les hores de dedicació del professorat podran ser superiors a les hores de presència efectiva de cadascun de l'alumnat, sense superar el doble de les hores lectives del curs i sense que supose un increment de la part A.
  
- Costos del control de la qualitat de la docència, concepte que haurà d'estar especificat en el projecte que acompanya la sol·licitud de l'acció formativa, si s'anaren a justificar despeses per ell. Les activitats de control de la docència podran ser exercides per personal no docent. Com a màxim, l'import que s'impute a este apartat serà el 10% del total que figure en la resolució de concessió com a part A.
  
2. Únicament s'admetran justificants de pagaments a persones físiques, tant si el servici ha sigut prestat per personal de l'entitat beneficiària, com si s'ha contractat una prestació de servicis professionals amb persones alienes a ella.
  
B) Despeses d'organització o institucionals
  
1. Costos indirectes:
  
- Despeses de personal de direcció, coordinació i administració atribuïbles al desenvolupament de l'acció formativa i fins a un màxim del 20% de la part B que figure en la resolució de concessió.
  
- Despeses generals atribuïdes a l'acció formativa, on s'entenen incloses:
  
- Lloguers, tant d'instal·lacions com de maquinària lligada directament a la docència.
  
- Energia elèctrica, combustible i, en general, manteniment de les instal·lacions i equips docents.
  
- Comunicació (fax, telèfon, Internet, etc.).
  
2. Costos directes:
  
- Amortització d'instal·lacions, equips i ferramentes, que hauran de tenir sempre una connexió directa amb l'activitat docent, de duració superior a un exercici natural, amb exclusió d'aquells béns que hagen sigut objecte de subvenció pública per a l'adquisició. Les citades despeses es calcularan d'acord amb la normativa vigent i hauran de correspondre a inversions oficialment registrades en la comptabilitat del beneficiari de la subvenció.
  
- Material consumible adquirit per a la impartició de la docència no recuperable a l'acabament del curs.
  
- Atres costos imputables a l'acció formativa, en particular:
  
- Compra de material didàctic.
  
- Despeses de traducció, elaboració, recopilació o impressió de materials d'ensenyament.
  
En el cas de les despeses generals i d'altres costos citats anteriorment, el beneficiari haurà d'acompanyar a la documentació exigida amb caràcter general per a la justificació de despeses, una memòria explicativa per acció formativa dels càlculs realitzats per a imputar els dits costos.
  
No es considerarà cost elegible l'IVA o d'altres càrregues tributàries quan siguen susceptibles de ser compensades per les entitats beneficiàries.
  
C) Es consideraran com a despeses elegibles les que es produïsquen 15 dies abans del començament de l'acció formativa, i 15 dies després de l'acabament.
  
D) Els cursos hauran de ser impartits pel professorat del sol·licitant mateix o del servici docent extern, per la qual cosa les despeses hauran de ser pagades per l'entitat beneficiària que és la que ha de reunir les característiques i els requisits enunciats en l'article 3, amb la prohibició expressa de la subcontractació.
  
CAPÍTOL V
  
Normes relatives a la realització dels cursos
  
Article 19. Duració dels cursos
  
Els cursos es realitzaran durant l'exercici 2003 i hauran de finalitzar, com a màxim, el 31 d'octubre.
  
Article 20. Inici del curs
  
1. És preceptiva la comunicació fefaent per part de l'entitat beneficiària, fins i tot mitjançant fax, de la data d'inici de cada curs al tècnic d'enllaç, amb indicació de l'horari i del lloc d'impartició, tot això abans de la citada data.
  
2. Els cursos hauran de començar amb un nombre d'alumnes no inferior a 10.
  
3. L'entitat disposarà de set dies naturals des del començament del curs per a remetre a la direcció territorial d'Ocupació que corresponga la següent documentació:
  
- Dades del curs: especialitat, calendari lectiu de cada acció, i lloc d'impartició.
  
- Llistat de participants que comencen l'acció.
  
- Fitxa d'inscripció en el curs, subscrita per cada alumne, en la qual es manifeste que no simultaniegen la seua participació amb qualsevol altra acció formativa subvencionada per la Generalitat Valenciana o el Fons Social Europeu.
  
Article 21. Control del desenvolupament del curs
  
1. Una vegada començat el curs i presentada la documentació anteriorment citada, l'entitat beneficiària estarà obligada a aportar la següent documentació, d'acord amb les instruccions que li seran notificades abans de l'inici del curs:
  
- Control d'assistència que continga la firma diària de l'alumnat assistent, quan procedisca, així com el llistat d'accés de l'alumnat a la plataforma informàtica, si és procedent.
  
- Comunicació d'incidències que es produïsquen en el desenvolupament de cada curs
  
2. És causa d'exclusió de l'alumnat incórrer en un nombre de faltes que siga superior al 20% de la duració total del curs, i l'entitat impartidora de l'acció formativa haurà de fer efectiva la baixa de la presona participant el dia lectiu següent, després de l'acumulació de les faltes mencionades. Les faltes d'assistència justificades derivades d'incapacitat temporal no computaran a esteos efectes, llevat que per la quantia suposen una evident falta d'aprofitament del curs.
  
En les accions formatives realitzades en la modalitat a distància hi serà causa de baixa de l'alumnat la falta de realització de les tutories presencials obligatòries, així com la falta de realització de les avaluacions intermèdies que s'hi pogueren establir, o de l'avaluació final.
  
3. Procedirà la suspensió cautelar del desenvolupament de l'acció formativa quan:
  
- El curs no estiga en funcionament.
  
- En la modalitat presencial, el personal tècnic docent i/o l'alumnat no estiguen presents al lloc de desenvolupament de l'acció formativa.
  
- El material de consum o els equips/dotacions no es corresponguen amb els aprovats en la resolució.
  
Serà competent per a acordar la suspensió cautelar el director general del SERVEF, o persona en qui delegue, prèvia audiència de la persona interessada.
  
Article 22. Tècnic/a d'enllaç
  
La direcció territorial d'Ocupació corresponent assignarà a cada una de les entitats beneficiàries un tècnic/una tècnica que actuarà com a interlocutor/a entre estes i la citada direcció territorial, a fi d'agilitzar la gestió.
  
El citat tècnic o tècnica tindrà entre les seues funcions:
  
- Informar l'entitat dels tràmits que ha de seguir en el desenvolupament del curs.
  
- Conéixer el començament i l'acabament de cada curs.
  
- Conéixer l'horari de les classes, les tutories i les sessions presencials en el cas de la formació modular a distància.
  
- Estar informat de les incidències escaigudes en cada curs.
  
- Coordinar les tasques necessàries per a portar a terme el control de qualitat de la docència.
  
- Vetlar pel correcte desenvolupament del curs, tot proposant les mesures oportunes a l'entitat o a la Direcció General del SERVEF, si és procedent, inclosa la suspensió cautelar de l'acció formativa.
  
Article 23. Acabament dels cursos
  
1. En el termini de 15 dies naturals des de la conclusió de cada curs es presentarà un acta que contindrà l'aprofitament final de l'alumnat assistent.
  
En el supòsit de la formació modular a distància, s'haurà de presentar, així mateix, una còpia de la prova individual de l'avaluació final de cada alumne o alumna degudament firmada per ell o ella.
  
2. El SERVEF expedirà el corresponent certificat d'aprofitament a l'alumnat que haja superat amb èxit el curs.
  
Article 24. Sobre la qualitat de la docència
  
Durant la impartició de cada curs es demanarà la visió de l'alumnat sobre la docència que està rebent. L'entitat facilitarà l'accés i la realització de les proves oportunes, cas de realitzar-se durant les sessions presencials. Així mateix, podrà ser informada del contingut i resultat de les mateixes.
  
DISPOSICIONS ADDICIONALS
  
Primera
  
En compliment del que es preveja en la Llei de Pressupostos de la Generalitat Valenciana per a l'exercici 2003, es destinen per a atendre les subvencions que es concedisquen a l'empara de la present Orde la quantitat de 4.946.000 euros a càrrec de la línia pressupostària T4165000 del programa pressupostari 322.52 «Formació Professional Ocupacional».
  
En el cas que s'incrementara la dotació pressupostaria mencionada i hi haguera sol·licituds degudament valorades que no hagueren pogut ser ateses per haver-se exhaurit la dotació inicial, les citades sol·licituds s'atendran d'acord amb la puntuació a càrrec de l'increment de la dotació pressupostària que s'hi poguera produir.
  
Segona
  
La present Orde es dicta a l'empara del que preveu el règim d'ajudes regionals a la formació contínua (Ajuda d'Estat núm. N627/1999, de la Comissió Europea), autoritzat a la Comunitat Valenciana per al període 2000-2006.
  
DISPOSICIONS FINALS
  
Primera
  
Es faculta el director general del SERVEF, a proposta del director general de Formació i Qualificació Professional, per a dictar totes les instruccions que siguen necessàries per al desenvolupament i l'execució del que disposa la present Orde.
  
Segona
  
La present Orde entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra el present acte, que posa fi a la via administrativa, les persones interessades podran interposar-hi recurs contenciós administratiu en el termini de dos mesos comptats des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes, computat en els termes ja dits, segons allò que s'ha disposat pels articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.
  
València, 4 de març de 2003
  
El conseller d'Economia, Hisenda i Ocupació,